CELEX: 32007D0693
Language: mt
Date: 2007-10-27 00:00:00
Title: 2007/693/KE: Deċiżjoni tal-Kummissjoni tas- 26 ta’ Ottubru 2007 li tirrigwarda ċerti miżuri ta’ ħarsien marbuta ma’ l-influwenza tat-tjur li għandha patoġeniċità għolja fil-Kanada (notifikata taħt id-dokument numru C(2007) 5202) (Test b’relevanza għaż-ŻEE)

27.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 283/72
            
         DEĊIŻJONI TAL-KUMMISSJONI
   tas-26 ta’ Ottubru 2007
   li tirrigwarda ċerti miżuri ta’ ħarsien marbuta ma’ l-influwenza tat-tjur li għandha patoġeniċità għolja fil-Kanada
   (notifikata taħt id-dokument numru C(2007) 5202)
   (Test b’relevanza għaż-ŻEE)
   (2007/693/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari l-Artikoli 18(1) u (6) tagħha,
   Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b’mod partikolari l-Artikoli 22(1) u (5) tagħha,
   Billi:
   
               (1)
            
            
               Id-Deċiżjoni tal-Kummissjoni 2006/696/KE tat-28 ta’ Awwissu 2006 li tistabbilixxi lista ta’ pajjiżi terzi li minnhom it-tjur, il-bajd tat-tfaqqis, flieles ta’ ġurnata, laħam tat-tjur, għasafar ma jtirux u tal-kaċċa, bajd u prodotti tal-bajd u bajd speċifikat mingħajr patoġeni jistgħu jiġu importati fil-Komunità, jew jgħaddu bi tranżitu mill-Komunità u l-kondizzjonijiet ta’ ċertifikazzjoni veterinarja applikabbli, u temenda id-Deċiżjonijiet 93/342/KEE, 2000/585/KE u 2003/812/KE (3) tistipula lista ta’ pajjiżi terzi li minnhom dawn il-prodotti jistgħu jiġu importati fil-Komunità jew jgħaddu bi tranżitu mill-Komunità u tistabbilixxi l-kondizzjonijiet ta’ ċertifikazzjoni veterinarja.
            
         
               (2)
            
            
               Skond din id-Deċiżjoni, l-importazzjonijiet fil-Komunità mill-Kanada, tat-tjur, tal-bajd tat-tfaqqis, ta’ flieles ta’ ġurnata, tal-laħam tat-tjur, u ta’ għasafar ma jtirux u tal-kaċċa, huma awtorizzati.
            
         
               (3)
            
            
               Fis-27 ta’ Settembru 2007, il-Kanada irrappurtat lill-Kummissoni dwar tifqigħa ta’ influwenza tat-tjur b’patoġeniċità għolja tas-sotto tip H7n3 fi stabbiliment tat-tjur fil-provinċja ta’ Saskatchewan. Hija għarrfet ukoll li ċ-ċertifikazzjoni ġiet sospiża minnufih għat-tjur, għal-laħam tat-tjur u għal prodotti oħra li jistgħu jferrxu dak il-vajrus, għall-importazzjonijiet fil-Komunità mit-territorju kollu tal-Kanada.
            
         
               (4)
            
            
               Il-Kanada ħadet miżuri ta’ ħarsien immedjati u xierqa, inklużi restrizzjonijiet dwar il-moviment tal-tjur u l-prodotti tagħhom ġewwa u barra ż-żona affettwata mill-marda u pprovdiet lill-Kummissjoni b’tagħrif dwar il-qagħda epidemjoloġika. Skond it-tagħrif disponibbli ma hemm l-ebda indikazzjoni ta’ aktar firxa tal-vajrus miż-żona affettwata. Fid-dawl ta’ dan it-tagħrif u minħabba fil-Ftehim bejn il-Komunità Ewropea u l-Gvern tal-Kanada dwar miżuri sanitarji għall-ħarsien tas-saħħa pubblika u ta’ saħħet l-annimali fir-rigward tal-kummerċ fl-annimali ħajjin u l-prodotti ta’ l-annimali kif approvat f’isem il-Komunità bid-Deċiżjoni tal-Kunsill 1999/201/KE (4), huwa xieraq li s-sospensjoni ta’ l-importazzjonijiet mill-Kanada lejn iż-żona affettwata mill-marda fil-provinċja ta’ Saskatchewan tiġi ristretta.
            
         
               (5)
            
            
               Id-Deċizjoni tal-Kummissjoni 2005/432/KE tat-3 ta’ Ġunju 2005 li tistipula l-kundizzjonijiet tas-saħħa pubblika u ta’ saħħet l-annimali u ċ-ċertifikati mudelli għall-importazzjonijiet tal-prodotti tal-laħam għall-konsum mill-bniedem minn pajjiżi terzi u li tneħħi d-Deċiżjonijiet 97/41/KE, 97/221/KE u 97/222/KE (5) tistipula l-lista tal-pajjiżi terzi li minnha l-Istati Membri, skond l-istatus ta’ saħħet l-annimali tal-pajjiż terz, għandhom jawtorizzaw l-importazzjoni ta’ dawk il-prodotti suġġetti għal ċerti reġimi ta’ trattament.
            
         
               (6)
            
            
               L-importazzjonijiet fil-Komunità mill-Kanada ta’ prodotti tal-laħam tat-tjur li għaddew minn trattament mhux speċifiku, huma attwalment awtorizzati. Madankollu, fil-każ tat-tifqigħ ta’ l-influwenza tat-tjur, dan it-trattament mhuwiex biżżejjed biex jiddiżattiva l-vajrus ta’ l-influwenza tat-tjur. Huwa għalhekk xieraq, f’din id-Deċiżjoni, li miż-żona affettwata jiġu biss awtorizzati importazzjonijiet ta’ prodotti tal-laħam tat-tjur li kienu suġġetti għat-trattament B, Ċ jew D, skond il-Parti 4 ta’ l-Anness II tad-Deċiżjoni 2005/432/KE.
            
         
               (7)
            
            
               Fid-dawl tal-qagħda epidemjoloġika attwali fil-Kanada din id-Deċiżjoni għandha tapplika sat-30 ta’ Novembru 2007 u l-miżuri għandhom jiġu rreveduti.
            
         
               (8)
            
            
               Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   L-Istati membri għandhom jissospendu l-importazzjonijiet tal-prodotti li ġejjin, mit-territorju tal-Kanada msemmi fl-Anness I ta’ din id-Deċiżjoni:
   
               (a)
            
            
               tjur ta’ l-irziezet, bajd għat-tifqis u flieles ta’ ġurnata kif iddefiniti fl-Artikolu 2(a), (b) u (ċ) tad-Deċiżjoni 2006/696/KE;
            
         
               (b)
            
            
               laħam, kif definit fl-Artikolu 2(j) tad-Direttiva 2006/696/KE;
            
         
               (c)
            
            
               preparazzjonijiet ta’ laħam u prodotti tal-laħam kif definiti fil-punti 1.15 u 7.1 fl-Anness I tar-Regolament (KE) Nru 853/2004 tal-Parlament Ewropew u tal-Kunsill (6), u li huma magħmula minn, jew li fihom laħam imsemmi fil-punt (b);
            
         
               (d)
            
            
               ikel mhux imsajjar għall-annimali tad-dar u materjal mhux ipproċessat għall-għalf li fih kwalunkwe parti minn dawn l-ispeċi imsemmija fil-punt (a);
            
         
               (e)
            
            
               laħam mhux ttrattat minn tjur tal-priża minn kwalunkwe għasfur.
            
         Artikolu 2
   L-importazzjonijiet ta’ prodotti msemmija fl-Artikolu 1 għandhom ikunu awtorizzati mit-territorju msemmi fl-Anness II ta’ din id-Deċiżjoni sakemm fiċ-ċertifikati ta’ l-importazzjoni mehmużin mal-kunsinni ta’ dawn il-prodotti, huwa indikat biċ-ċar li:
   
               (a)
            
            
               ġejjin mit-territorju tal-kodiċi “CA-1” fejn irid jiġi ċċertifikat il-ħelsien mill-influwenza tat-tjur.
            
         
               (b)
            
            
               “Din il-kunsinna hija konformi mad-Deċiżjoni tal-Kummissjoni 2007/693/KE.”
            
         Artikolu 3
   B’deroga mill-Artikolu I, il-prodotti tal-laħam imsemmija fl-Artikolu 1(ċ), għandhom jiġu awtorizzati għall-importazzjoni fil-Komunità, sakemm dawn ġew suġġetti għat-trattament B, Ċ jew D, skond il-Parti 4 ta’ l-Anness II tad-Deċiżjoni 2005/432/KE.
   Artikolu 4
   Din id-Deċiżjoni għandha tapplika sat-30 ta’ Novembru 2007.
   Artikolu 5
   Din id-Deċiżjoni hija indirizzata lill-Istati Membri.
   
      Magħmula fi Brussell, 26 ta’ Ottubru 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 268, 24.9.1991, p. 56. Id-Direttiva kif emendata l-aħħar bid-Direttiva 2006/104/KE (ĠU L 363, 20.12.2006, p. 352).
   
      (2)  ĠU L 24, 30.1.1998, p. 9. Id-Direttiva kif emendata l-aħħar bid-Direttiva 2006/104/KE.
   
      (3)  ĠU L 295, 25.10.2006, p. 1.
   
      (4)  ĠU L 71, 18.3.1999, p. 3.
   
      (5)  ĠU L 151, 14.6.2005, p. 3. Id-Deċiżjoni kif emendata l-aħħar mir-Regolament (KE) Nru 1792/2006 (ĠU L 362, 20.12.2006, p. 1).
   
      (6)  ĠU L 139, 30.4.2004.
   
      ANNESS I
      Iż-żona ristretta (10 km) fil-provinċja ta’ Saskatchewan inkluża parti mill-Muniċipalità Rurali ta’ Lumsden #189 li tmiss:
      
                  —
               
               
                  Fil-parti ta’ nofs in-nħar ma’ l-Awtostrada 11
               
            
                  —
               
               
                  Fil-parti tax-xlokk ma’ l-Awtostrada 20 sa Last Mountain Creek
               
            
                  —
               
               
                  Fil-parti tal-lvant u tat-tramuntana ma’ Last Mountain Creek u Last Mountain Lake
               
            
                  —
               
               
                  Fil-parti tal-punent mal-parti li tinsab fil-lvant ta’ Range 23 (3 mili) minn Township 21 u 20 mill-intersezzjoni ta’ l-Awtostrada 11 fil-Muniċipalità Rurali ta’ Dufferin #190.
               
            
   
      ANNESS II
      
                  CA-1
               
               
                  :
               
               
                  It-territorju tal-Kanada, għajr iż-żona ristretta stipulata fl-Anness I.